## L’Institut Valencià de Cultura estrena la seua nova producció pròpia ‘Los días lentos’ a Alacant

*** L’obra està escrita i dirigida per Lola Blasco, Premi Nacional de Literatura Dramàtica
* La representació es podrà vore en el Teatre Arniches els dies 7 i 8 de novembre a les 21:30 hores**

L’Institut Valencià de Cultura (IVC), dependent de la Conselleria d’Educació, Cultura, Universitats i Ocupació, estrena a Alacant la producció pròpia *Los días lentos* de la mà de la dramaturga alacantina Lola Blasco, Premi Nacional de Literatura Dramàtica en 2016, qui escriu i dirigix l’obra.

La peça, que s’estrenarà el pròxim 7 de novembre en el Teatre Arniches, en el marc de la Muestra de Teatro Español de Autores Contemporáneos, és una producció de l’IVC, desenrotllada íntegrament a Alacant, que d’esta manera complix l’objectiu de la institució per donar suport als professionals valencians en tot el seu territori.

*Los días lentos* es mou entre la confessió i la ficció per a indagar en la vellesa i la mort. L’obra se centra en la fragilitat humana a la darreria de la vida. En *Los días lentos*, l’autora rep la notícia de la demència del seu propi pare, al mateix temps que escriu una obra sobre l’alzhèimer. Els ajustos amb el passat, la ficció i el món oníric oferixen una eixida al desconsol.

A més de dramaturga Lola Blasco és directora d’escena, actriu i docent. Com a autora ha publicat una desena de textos teatrals i ha estrenat una vintena, tant en teatres públics com privats. Algunes de les seues obres han sigut traduïdes al polonés, a l’italià, a l’alemany, al francés i a l’anglés.

En referència a *Los días lentos*, Blasco reflexiona: “hem volgut allunyar-nos de la forma típica d’abordar la vellesa. Ens hem endinsat més en l’oníric, en l’estètic, i hem fugit dels llocs comuns associats a l’envelliment. No perquè estos no existisquen, ni molt menys perquè vullguem negar-los, sinó perquè l’obra ha sigut també una manera de buscar, a través de l’estètic, una manera de consol”.

A més, ha assenyalat que la peça “també planteja el tema de l’alzhèimer, però des d’una dimensió més confessional: què implica cuidar d’altres?, com es viu eixe moment de l’existència? Crec que és una obra profundament humana, que apel·la a la compassió cap a tots els éssers humans”.

En paraules de la directora adjunta d’arts escèniques de l’IVC, María José Mora, “*Los días lentos* és un exemple del treball que des d’IVC es vol abordar. D’una banda, portar a escena temes que ens interpel·len com a societat i que ens conviden a reflexionar sobre qüestions fonamentals, com són, en este cas, la vellesa i les cures. D’altra banda, generar una estructura de producció estable perquè creadors i intèrprets puguen abordar l’espectacle amb les condicions òptimes de treball”.

Alicia Garijo, delegada territorial de l’IVC a Alacant, destaca la importància de donar suport a la labor dels nostres professionals, i el valor afegit de fer-ho al llarg del territori: “Que Lola Blasco puga crear i dirigir teatre en la seua ciutat natal és una bona notícia per a tots els que gaudirem del resultat d’eixe treball en el Teatre Arniches”.

El repartiment està integrat per Morgan Blasco, Enric Juezas, Alda Lozano, Isabel Requena, Nieves Soria i Diana Volpe. La producció compta amb un equip artístic principalment integrat per professionals valencians, quatre dels quals són alacantins.

Després de la seua estrena a Alacant, *Los días lentos* es podrà vore del 20 al 30 de novembre en el Teatre Rialto de València a on inclourà tres col·loquis i una funció accessible el dia 29; l’obra també estarà en cartell el 17 i 18 de gener en el Teatre Principal de Castelló de la Plana i el 24 de gener en el Palau de Congressos de Peníscola.

Fecha: 06/11/2025